**Kārlis Šiliņš** (dzimis 1997. gada 22. jūlijā Rīgā) ir latviešu basketbolists, spēlē centra pozīcijā. 2023. gadā pārstāv Vācijas Bundeslīgas komandu *BG Göttingen*, bet iepriekš spēlējis Latvijas Basketbola līgas klubā BK Liepāja un augstskolu basketbolā NCAA turnīrā ASV.

Karjera
-------

Jaunatnes vecumā trenējies un spēlējis LJBL Basketbola skolas "Rīga" Pārdaugavas sistēmā, kur viņa pirmie treneri bija Alda Juškēvica un Edgars Toms. 2016. gadā atzīts par LJBL U19 grupas finālturnīra vērtīgāko spēlētāju.

Pieaugušo līmenī debitējis LBL2 turnīrā, pārstāvot "VEF skola" komandu, kuru trenēja Raimonds Feldmanis. 2013.—2014. gada LBL sezonā pārstāvēja no jauniešiem veidoto komandu "LMT Basketbola akadēmija". 2015.—2016. gada LBL sezonā spēlēja augstāka līmeņa komandā BK Barons.

Pēc vidusskolas beigām studēja ASV un spēlēja NCAA turnīrā, trīs sezonas pārstāvot *Florida Atlantic Owls* komandu. Studiju laikā divas reizes guvis smagas traumas, pārraujot ceļgala krustenisko saiti.

Pēc studijām ASV 2021. gadā K. Šiliņš noslēdza līgumu ar Latvijas Basketbola līgas klubu BK Liepāja, kļūstot par vienu no komandas līderiem. Savā otrajā sezonā kļuva par vienu no vadošajiem spēlētājiem Latvijas—Igaunijas Basketbola līgā, tika atzīts par labāko spēlētāju oktobra mēnesī (vidēji 14,8 punkti un 9,3 atlēkušās bumbas spēlē). 2022. gada 22. novembrī K. Šiliņš aizvadīja karjeras rezultativāko spēli, gūstot 30 punktus un 13 atlēkušās bumbas zaudētā spēlē pret Latvijas Universitātes komandu (88:91). 2023. gada 28. janvārī viņš pārspēja savu rezultativitātes rekordu Latvijas—Igaunijas Basketbola līgā, iemetot 32 punktus un savācot 13 atlēkušās bumbas zem groziem zaudējumā pret Tallinas "Kalev/Cramo". Sezonu komanda noslēdza ar izcīnītām LBL bronzas medaļām, kas ir līdz šim augstākais sasniegums spēlētāja karjerā. Latvijas Basketbola savienība pēc sezonas K. Šiliņu atzina par sezonas Latvijas Basketbola līgas progresējošāko spēlētāju.

2023. gada vasarā K. Šiliņš pārcēlās uz Vācijas Bundeslīgas komandu *BG Göttingen*.

Pārstāvējis Latvijas U18 izlasi 2015. gada Eiropas čempionātā. Piedalījies Latvijas izlases treniņos, gatavojoties izlašu spēlēm, kā arī pārbaudes spēlēs, taču oficiālās spēlēs izlasi nav pārstāvējis.

K. Šiliņa draudzene ir basketboliste Paula Kļeščova, kura arī spēlē Vācijas Bundeslīgas komandā no Getingenes.

Atsauces
--------

1. ↑  Dmitry Kolyako- dmitrijs@mansbirojs.lv. «LBL2 Oktobra spēlētājs – Kārlis Šiliņš». *Sporta-Klubi.lv*. Skatīts: 2022-11-06.
2. ↑  «https://twitter.com/ParBasketbolu/status/1655298725152010242?t=70Oum9DNnUYiweBZ0JzFHg&s=03». *Twitter* (angļu). Skatīts: 2023-05-11.
3. ↑  Proballers. «Karlis Silins, Basketball Player». *Proballers* (angļu). Skatīts: 2022-11-06.
4. ↑  «Kārlis Šiliņš: "Amerikā mani izvēlējās bijušais "Barona" spēlētājs"». *Sportacentrs.com* (latviešu). 2020-07-22. Skatīts: 2022-11-06.
5. ↑  «Ziņas - Pafbet LAT-EST Oktobra spēlētājs – Kārlis Šiliņš (BK "Liepāja")». *www.estlatbl.com*. Skatīts: 2022-11-06.
6. ↑  «Vīksne rībina groza stīpu, LU sabojā Šiliņa karjeras spēli». *Sportacentrs.com* (latviešu). 2022-11-22. Skatīts: 2022-11-22.
7. ↑  «Šiliņam karjeras spēle, "Liepāja" izlaiž +15 un pagarinājuma pēdējās sekundēs zaudē "Kalev"». *Sportacentrs.com* (latviešu). 2023-01-28. Skatīts: 2023-01-28.
8. ↑  «Šiliņš atzīts par LBL sezonas progresējošāko spēlētāju, Lucis - gada tiesnesi». *Sportacentrs.com* (latviešu). 2023-05-17. Skatīts: 2023-05-19.
9. ↑  «U-18 basketbolisti ar panākumu sāk Eiropas čempionātu». *Basketbols* (latviešu). 2015-07-23. Skatīts: 2022-11-06.
10. ↑  «Paula Kļeščova pārceļas no Liepājas uz Vācijas Bundeslīgu». *Sportacentrs.com* (latviešu). 2023-08-28. Skatīts: 2023-08-28.
11. ↑  «Latviešu mīlas stāsts nonāk Vācijas lielākajā laikrakstā». *Sportacentrs.com* (latviešu). 2023-08-28. Skatīts: 2023-08-28.

Ārējās saites
-------------

* *Eurobasket* spēlētāja(-s) profils (angliski)
* *FIBA ARCHIVE* profils (angliski)
* *RealGM Basketball* profils (angliski)